

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL VIKTORO VILKAUSKO PETICIJOS**

2022 m. liepos 13 d.

Vilnius

Lietuvos Respublikos Seimo Peticijų komisija 2022 m. liepos 13 d. posėdyje iš esmės išnagrinėjo Viktoro Vilkausko peticiją ir priėmė sprendimą teikti Seimui išvadą atmesti šioje peticijoje pateiktus pasiūlymus pakeisti Lietuvos Respublikos bausmių vykdymo kodekso 157 straipsnyje nustatytus galimo lygtinio paleidimo iš pataisos įstaigų taikymo terminus. Sprendimas priimtas, atsižvelgus į Lietuvos Respublikos teisingumo ministerijos nuomonę ir dėl išvadoje išdėstytų motyvų.

Pažymėtina, kad galiojančiose Bausmių vykdymo kodekso 157 straipsnio nuostatose įtvirtinti subalansuoti galimo lygtinio paleidimo iš pataisos įstaigų taikymo terminai, atsižvelgiant į asmeniui paskirtos terminuoto laisvės atėmimo bausmės trukmę. Pagal šias nuostatas už neatsargius ar mažiau pavojingus nusikaltimus trumpesnėmis laisvės atėmimo bausmėmis nuteisti asmenys turi atlikti mažesnę laisvės atėmimo bausmės dalį, o už pavojingesnius nusikaltimus ilgesnėmis laisvės atėmimo bausmėmis nuteisti asmenys – didesnę laisvės atėmimo bausmės dalį. Šiuo teisiniu reguliavimu siekiama užtikrinti Lietuvos Respublikos baudžiamojo kodekso 41 straipsnio 2 dalies 5 punkte nustatyto teisingumo principo įgyvendinimą.

Atkreiptinas dėmesys, kad pareiškėjo siūlymas iš esmės yra susijęs su galimybe anksčiau taikyti lygtinį paleidimą iš pataisos įstaigų asmenims, nuteistiems už sunkius ir labai sunkius tyčinius nusikaltimus. Jei tokiam siūlymui būtų pritarta, tai neatitiktų teisingumo principo reikalavimų, išbalansuotų esamą lygtinio paleidimo iš pataisos įstaigų taikymo sistemą, taip pat formuotų nuteistųjų ir kitų asmenų klaidingą nuomonę dėl pernelyg švelnios baudžiamosios atsakomybės už sunkius ir labai sunkius nusikaltimus.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl V. Vilkausko peticijoje pateiktų pasiūlymų atmetimo teikiama Seimui, taip pat siūloma įtraukti į Seimo rudens sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Viktoro Vilkausko peticijos“ projektą.

Komisijos pirmininko pavaduotojas Eugenijus Sabutis

Rasa Griciūtė, tel. (8 5) 239 6817, el. p. rasa.griciute@lrs.lt